MT Il-Ġurnal Uffiċjali tal-Unjoni Ewropea L 173/47

DIRETTIVA TAL-KUMMISSJONI 2010/48/UE

tal-5 ta’ Lulju 2010

li taddatta għall-progress tekniku d-Direttiva 2009/40/KE tal-Parlament Ewropew u tal-Kunsill dwar testijiet tal-kundizzjoni ta’ vetturi u tal-karrijiet tagħhom għat-triq

(Test b’relevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva 2009/40/KE tal-Parlament Ewropew u tal-Kunsill tas-6 ta’ Mejju 2009 dwar testijiet tal-kundizzjoni ta’ vetturi u tal-karrijiet tagħhom għat-triq (1), u b’mod partikolari l-Artikolu 6(1) tagħha,

Billi:

(1) Fl-interessi tas-sigurtà fit-toroq, il-ħarsien tal-ambjent u l-kompetizzjoni ġusta huwa importanti li jiġi assigurat li l-vetturi fl-użu jingħataw manutenzjoni u jkunu ttestjati sewwa, sabiex tinżamm il-prestazzjoni tagħhom kif iggarantita mill-approvazzjoni tat-tip, mingħajr degradazzjoni eċċessiva, tul il-perjodu kollu tal-użu tagħhom.

(2) L-istandards u l-metodi, kif imsemmija fl-Artikolu 6 (1) tad-Direttiva 2009/40/KE, għandhom jiġu ddefiniti u addattati aktar sabiex jirriflettu l-progress tekniku, sabiex l-ittestjar tal-kundizzjoni tal-vetturi għat-triq fl-Unjoni Ewropea jiġi mtejjeb b’mod kost-effettiv.

(3) Għandhom jiġu kkunsidrati s-sejbiet ta’ żewġ proġetti, Autofore (2) u Idelsy (3), li dan l-aħħar ittrattaw l-alternattivi futuri għall-ittestjar tal-kundizzjoni tal-vetturi għat-triq u l-eżitu ta’ djalogu miftuħ u fattwali mal-partijiet interessati.

(4) L-istat preżenti tat-teknoloġija tal-vetturi jeħtieġ li s-sistemi elettroniċi moderni jiġu inklużi fil-lista tal-affarijiet li għandhom jiġu ttestjati.

(5) Sabiex tinkiseb aktar armonizzazzjoni fl-ittestjar tal-vetturi dwar jekk humiex tajbin għat-triq, għandhom jiddaħħlu metodi ta’ ttestjar għal kull wieħed mill-elementi tat-test.

(6) Sabiex tiġi ffaċilitata armonizzazzjoni ulterjuri u għal raġunijiet ta’ konsistenza fl-istandards, issa għandha tiġi inkluża lista mhux eżawrjenti tar-raġunijiet prinċipali ta’ falliment għall-elementi kollha tat-test, kif diġà teżisti għas-sistemi tal-brejkijiet.

(7) It-testijiet ta’ jekk vettura hijiex tajba għat-triq għandhom ikopru l-elementi kollha rilevanti għad-diżinn, il-kostruzzjoni u t-tagħmir speċifiku tal-vettura ttestjata. Għalhekk, fejn ikun meħtieġ, għandhom jiżdiedu rekwiżiti speċifiċi għal kategoriji ta’ vetturi partikolari.

(8) L-Istati Membri estendew ir-rekwiżit tat-testijiet perjodiċi skont l-Artikolu 5 (e) tad-Direttiva 2009/40/KE għal kategoriji oħra ta’ vetturi. Għall-iskop ta’ ttestjar aktar armonizzat, għandhom jiġu inklużi metodi u standards għal dawk il-kategoriji ta’ vetturi. It-testijiet għandhom jitwettqu bl-użu ta’ metodi u tagħmir attwalment disponibbli, u mingħajr l-użu ta’ għodda sabiex tiġi żarmata jew titneħħa xi parti tal-vettura.

(9) Minbarra l-elementi relatati mas-sigurtà, is-sikurezza u l-ħarsien tal-ambjent, it-test irid ikopri wkoll l-identifikazzjoni tal-vettura sabiex ikun żgurat li jiġu applikati t-testijiet u l-istandards korretti, sabiex ikunu jistgħu jiġu rrekordjati r-riżultati tat-test u jkunu jistgħu jiġu infurzati rekwiżiti legali oħra.

(10) Sabiex jiġi ffaċilitat l-operat tas-suq intern, u sabiex jittejbu l-metodi ta’ ttestjar dwar jekk vettura hijiex tajba għat-triq, ir-riżultati ta’ test għandhom ikunu ppreżentati f’ċertifikat tal-kundizzjoni tajba għat-triq li jkun ikopri ċerti elementi ċentrali.

(11) Irid isir aktar xogħol fil-kamp tal-iżvilupp ta’ proċeduri ta’ ttestjar alternattivi biex tiġi ċċekkjata l-kundizzjoni ta’ manutenzjoni tal-vetturi li jaħdmu bid-diżil, b’mod partikolari fir-rigward tan-NOx u l-partikulati billi jiġu kkunsidrati sistemi ġodda ta’ post-trattament tal-emissjonijiet.

(12) Il-miżuri previsti f’din id-Direttiva huma skont l-opinjoni tal-kumitat dwar l-addattament għall-progress tekniku tad-Direttiva dwar testijiet tal-kundizzjoni ta’ vetturi u tal-karrijiet tagħhom għat-triq, li ġie stabbilit bl-Artikolu 7 tad-Direttiva 2009/40/KE.

ADOTTAT DIN ID-DIRETTIVA:

Artikolu 1

L-Anness II għad-Direttiva 2009/40/KE huwa emendat skont l-Anness ta’ din id-Direttiva.

Artikolu 2

1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva sa mhux aktar tard mill-31 ta’ Diċembru 2011, bl-eċċezzjoni tad-dispożizzjonijiet tal-paragrafu 3 tal-Anness II, li għandhom japplikaw mill-31 ta’ Diċembru 2013. Huma għandhom jinfurmaw immedjatament lill-Kummissjoni dwarhom.

Meta l-Istati Membri jadottaw dawn id-dispożizzjonijiet, huma għandhom jinkludu referenza għal din id-Direttiva jew għandhom ikunu akkumpanjati minn referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir tali referenza.

2. L-Istati Membri għandhom jikkomunikaw lill-Kummissjoni t-test tad-dispożizzjonijiet tal-liġi nazzjonali li huma jadottaw fil-kamp kopert minn din id-Direttiva.

Artikolu 3

Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

Artikolu 4

Din id-Direttiva hija indirizzata lill-Istati Membri.

Magħmul fi Brussell, il-5 ta’ Lulju 2010. Għall-Kummissjoni Il-President José Manuel BARROSO

(1) ĠU L 141, 6.6.2009, p. 12.

(2) Autofore study on the Future Options for Roadworthiness Enforcement in the European Union (L-istudju Autofore dwar l-alternattivi futuri għall-Infurzar tal-Kundizzjoni Tajba tal-Vetturi għat-Triq fl-Unjoni Ewropea), http://ec.europa.eu/transport/roadsafety/publications/projectfiles/autofore_en.htm

(3) Inizjattiva IDELSY għad-Dijanjożi tas-Sistemi Elettroniċi fil-Vetturi għall-PTI, http://ec.europa.eu/transport/roadsafety/publications/projectfiles/idelsy_en.htm